钦定古今图书集成/理学汇编/文学典/第112卷 > 黄朝相 > 方登
## 钦定古今图书集成/理学汇编/文学典/第112卷 > 黄朝相 > 方登

按《列朝诗集》：登字啸门，建业人。慕孙登之为人，故以
为名。及字，爱冶城林木幽邃，即其麓家焉。自号樵城
子。画仿史痴翁，书摹云麾间为小诗以自适。一生不
见贵人，晚以目眚，并谢亲串。年七十馀卒。友人陈荩
卿叙次其诗，以为顾清父、盛仲交之流也。啸门诗有
“鸟冲帆外雨，船响夜分潮。”“法堂双树古，禅榻半林秋。
晚风吹别酒，晓雾湿征车。水落痕犹绿，云开山更明。
鸟衔残照去，树惹片云来。”皆佳句也。